שלומי קודש

שלומי קודש (נולד ב-17 בנובמבר 1966) הוא רופא ישראלי, מומחה ברפואה פנימית. מנהל משנת 2018 את המרכז הרפואי האוניברסיטאי סורוקה בבאר שבע.

ביוגרפיה 
קודש נולד בארצות הברית, ועלה ארצה בשנת 1971. לאחר שנה בקיבוץ גבעת ברנר השתקעה משפחתו בבאר שבע והוא תושב האזור מאז. סיים את לימודיו בתיכון מקיף ה' בבאר שבע, והתגייס לחיל השריון.

לאחר שירותו הצבאי החל בלימודי רפואה באוניברסיטת בן-גוריון ולאחריהם התמחה ברפואה פנימית במרכז הרפואי סורוקה. בין השנים 2004–2006 היה בפוסט-דוקטורט באוניברסיטת ייל באינפורמטיקה רפואית. בעל תואר מוסמך בבריאות הציבור במגמת מנהל רפואי מאוניברסיטת בן-גוריון, בהצטיינות.

בשנת 2006 מונה למנהל תחום אינפורמטיקה רפואית בחטיבת בתי החולים בהנהלת שירותי בריאות כללית ובשנת 2007 לסגן מנהל המרכז הרפואי האוניברסיטאי סורוקה, תפקיד אותו מילא במשך שבע שנים. במקביל ניהל בשנים 2011–2015 את הטמעת התיק הרפואי הממוחשב ברשת בתי החולים של כללית. בשנת 2015 מונה למנהל הרפואי של מחוז דרום בכללית וב־2018 למנהל סורוקה.

קודש הוא מרצה בכיר במחלקה לניהול מערכות בריאות באוניברסיטת בן-גוריון.

קודש תושב היישוב מיתר, נשוי לאיריס, רופאת ילדים ואב לשלושה.

פרסים 
 2001 פרס רונן למתמחה מצטיין ברפואה פנימית, מרכז רפואי סורוקה
 2014 מרצה מצטיין, אוניברסיטת בן-גוריון בנגב
 2016 פרס גלאט על מצוינות בהוראה, אוניברסיטת בן-גוריון בנגב

ראו גם 
 המרכז הרפואי האוניברסיטאי סורוקה

קישורים חיצוניים 
 ד"ר שלומי קודש, באתר המרכז הרפואי סורוקה
 האתר האישי 
 רשימת פרסומים מדעיים 
 הודעה אודות מינויו למנהל סורוקה, באתר כלכליסט
 ראיון בעיתון אגודת הסטודנטים, באתר אסר"ן

ישראלים ילידי ארצות הברית
עולים בשנות ה-1970
בעלי תואר דוקטור לרפואה מאוניברסיטת בן-גוריון בנגב
מנהלי המרכז הרפואי האוניברסיטאי סורוקה
רופאי שירותי בריאות כללית
רופאים פנימיים ישראלים
ישראלים שנולדו ב-1966
מיתר: אישים